Correa gjenvalgt i Ecuador
- Ingen kan stoppe denne revolusjonen, erklærte sosialisten Correa i en tale fra balkongen på presidentpalasset søndag. To valgdagsmålinger tyder på at han har fått rundt 60 prosent av stemmene i presidentvalget. Foreløpige resultater da over halvparten av stemmene var talt opp, pekte i samme retning. Utfordreren Guillermo Lasso, som har bakgrunn fra finansnæringen, ligger langt bak og ser ut til å få rundt 20 prosent av stemmene.Også meningsmålingene i forkant av valget tydet på at Correa ville bli gjenvalgt. I tillegg vil han trolig få et større flertall å støtte seg på i nasjonalforsamlingen. Når han nå går løs på en ny fireårsperiode, håper Correa å styrke båndene til andre venstreorienterte ledere i Latin-Amerika. Han vil også forsøke å gi Ecuador en viktigere rolle i oljekartellet OPEC. Rekordsterk økonomisk vekst kan ha bidratt til Correas valgseier, ifølge analytikere. Hans USA-fiendtlige holdning skal ha bidratt til å forsterke bildet av ham som en latinamerikansk Robin Hood som tar fra de rike og gir til de fattige.Selv er presidenten stolt av å ha skapt politisk stabilitet og styrket skoleverket i Ecuador. Politiske motstandere hevder på sin side at Correa er i ferd med å utvikle seg til en diktator som truer ytringsfriheten og knuger næringslivet med høye skatter. Myndighetene utplasserte i alt 76.200 soldater og politifolk for å passe på at valget søndag gikk fredelig for seg, ifølge det ecuadorianske innenriksdepartementet. Alle innbyggere i landet mellom 18 og 65 år er pålagt å stemme når det holdes valg.
President Rafael Correa lover å fortsette sin sosialistiske revolusjon etter en overlegen seier i valget i Ecuador.